
[bookmark: _GoBack]Αθήνα, Δευτέρα 10 Ιουνίου 2024.
Αγαπητοί συνάδελφοι, 
Αναγκάζομαι να σας απευθύνω την παρούσα μετεκλογική επιστολή, ύστερα από όσα συνέβησαν την τελευταία εβδομάδα.
Αναφέρομαι προφανώς στην αίτηση των υποψηφίων του συνδυασμού «ΛΟΓΩ ΤΙΜΗΣ», πλην της Χριστίνας Μάνδρου (!): α) για επανακαταμέτρηση: των ψηφοδελτίων και της σταυροδοσίας του συνδυασμού τους (!). β) για υποβολή ερωτήματος στα μέλη των συνδυασμών «Σύγχρονη Μαχόμενη Συμβολαιογραφία» και «Αγωνιστική Κίνηση Συμβολαιογράφων» εάν συναινούν στην επανακαμέτρηση και των δικών τους ψηφοδελτίων (!!). Και γ) για «εξέταση» του συνόλου των ακύρων ψηφοδελτίων (!!!).
Και όχι μόνο. Πληροφορούμαστε ότι υποψήφιοι του «ΛΟΓΩ ΤΙΜΗΣ», εντελώς ανεπίτρεπτα, αναρμόδια και άκομψα, παρακάμπτοντας κάθε έννοια συναδελφικότητας, νομιμότητας και ηθικής, προέβησαν στην (κατ’ ιδίαν), άνευ παρουσίας ουδενός άλλου εκπροσώπου συνδυασμού ή μέλους εφορευτικής επιτροπής, «επανακαταμέτρηση» των ψηφοδελτίων του συνδυασμού μας. 
Πρόκειται για κατάφορη παραβίαση των διατάξεων του π.δ. 36/1999, που ορίζει στο άρθρο 11 ότι: «1. Ένσταση κατά του κύρους των αρχαιρεσιών του συμβολαιογραφικού συλλόγου υποβάλλει μόνον μέλος του συλλόγου που έχει δικαίωμα ψήφου, καταθέτοντας σχετικό δικόγραφο στο γραμματέα του αρμοδίου διοικητικού δικαστηρίου στην περιφέρεια του οποίου εδρεύει ο σύλλογος μέσα σε δέκα (10) ημέρες από τις εκλογές.  
Αρμόδιο δικαστήριο είναι το διοικητικό εφετείο της έδρας του συλλόγου.  . . . . .» 
Η επανακαταμέτρηση των ψηφοδελτίων, μετά το πέρας της διαλογής από την εφορευτική επιτροπή, την υπογραφή του σχετικού πρακτικού και την ανακήρυξη των επιτυχόντων, συνιστά αυτοδικία και επισύρει κυρώσεις. Ο συνδυασμός, που ευαγγελίζεται την «αλλαγή», μετέρχεται τις ίδιες μεθόδους, που έχουν καταδικασθεί (και με δικαστικές αποφάσεις) στις προηγούμενες εκλογές. Και απευθύνεται αναρμοδίως προς το Σύλλογο, ενώ αυτό που ζητεί εκφεύγει προφανώς της αρμοδιότητας του Συλλόγου και του Δ.Σ.. 
Οι συνάδελφοι, που υπέβαλαν τη σχετική αίτηση, επιχειρούν να νοθεύσουν τη βούληση όσων ψήφισαν στις εκλογές.  
Συγκεκριμένα, προσπαθώντας να «ακυρώσουν» κάποια ψηφοδέλτια των προαναφερθέντων συνδυασμών «Παπαθέου» και «Αγωνιστικής Κίνησης», αποσκοπούν στην αφαίρεση των εδρών των άνω συνδυασμών, ούτως ώστε από τη 2η κατανομή να λάβουν οι ίδιοι (την 1η πιθανή έδρα) και ο συνδυασμός «Χαλκίδη» (τη 2η πιθανή έδρα), κατά το άρθρο 8, παράγραφοι 4 και 5 του π.δ..   
Και προσπαθώντας να «μειώσουν» τα άκυρα ψηφοδέλτια, αποσκοπούν στην «επαύξηση» του εκλογικού μέτρου, όπως το ορίζει το άρθρο 8, παράγραφος 4 του ίδιου π.δ.. Και συνεπώς στην απώλεια έδρας των ίδιων 2 συνδυασμών. Κάτι τέτοιο δεν προκύπτει αφού και τα 7 άκυρα δεν άγουν σε αλλαγή μέτρου. 
Η αποτυχία τους στο «γήπεδο», δηλαδή στις εκλογές, θέλουν να γίνει μισή επιτυχία «στα χαρτιά». Δεν είναι ίσως τυχαίο πως ούτε καν η Χριστίνα Μάνδρου δεν δέχθηκε να «συνοπογράψει» στην αίτηση που πρωτοκόλλησαν στο Σύλλογο. 
Η προσπάθειά τους αυτή θα πέσει στο κενό. Τα ψηφοδέλτια, ιδιαίτερα του συνδυασμού μας «Αγωνιστικής Κίνησης», είναι απολύτως έγκυρα, διάφανα, κρυστάλλινα. Οι συνάδελφοι θα έχουν πλέον στο Δ.Σ. τη δική τους φωνή.
Την ίδια στιγμή, ο υποψήφιος Πρόεδρος Στέλιος Ρέβελας δεν παίρνει θέση για την αίτηση του συνδυασμού «ΛΟΓΩ ΤΙΜΗΣ», που υπογείως τον στηρίζει. Λέει μάλιστα: «Συνάδελφοι η αλλαγή προέδρου θα είναι πραγματική αλλαγή». . . . .
Μόνο η εκλογή του μέλους της «Αγωνιστικής Κίνησης» μπορεί να αποτελέσει απαρχή πραγματικής αλλαγής, γιατί επιδιώκουμε αλλαγή πολιτικής, όχι μόνο προσώπων.  
Ο Στέλιος Ρέβελας αγνοεί επίσης ότι η Λένα Κοντογιώργου είναι επί 3 τριετίες Αντιπρόεδρος του Δ.Σ. και όχι μόνο επί 2, όπως χαρακτηριστικά αναφέρει.   
Αλλά προς τιμήν της, κατακεραύνωσε την αίτηση του «ΛΟΓΩ ΤΙΜΗΣ», ως αντικείμενη προς το π.δ.. 
Ο Στέλιος Ρέβελας λέει τέλος στο μετεκλογικό του μήνυμα: «Ενδεικτικά αναφέρω ότι για τη χρήση του έτους 2023 η εταιρεία Newsphone έλαβε 2.350.000 ευρώ περίπου ενώ ο Σ.Σ.  181.000 ευρώ». Ξεχνώντας προφανώς ότι μαζί με το συνδυασμό, που εμμέσως τον στηρίζει «ΛΟΓΩ ΤΙΜΗΣ» και βέβαια μαζί με την τότε διοίκηση του Συλλόγου καταψήφισαν την πρότασή μου, τη μόνη που θα μπορούσε να μας αποδεσμεύσει από τους επαχθείς όρους της NEWSPHONE, στη Γ.Σ. της 14-3-2023. Το βίντεο της σχετικής Γ.Σ. είναι αναρτημένο στον ιστότοπο του Συλλόγου.  Τελικά, ΛΟΓΟ δεν έχουν. ΤΙΜΗ έχουν; 
Ίσως, όμως, θα πρέπει να αναφωνήσουμε: «ΕΞΕΣΤΙ ΚΛΑΖΟΜΕΝΙΟΙΣ ΑΣΧΗΜΟΝΕΙΝ» ή καλύτερα «ΙΔΙΟΝ ΚΛΑΖΟΜΕΝΙΟΙΣ ΑΣΧΗΜΟΝΕΙΝ». . . . . 
Καλούμε τους συναδέλφους να αξιολογήσουν τέτοιες απαράδεκτες μεθόδους, πρακτικές και συμπεριφορές. Να γυρίσουν την πλάτη, σε όλους αυτούς, που θέλουν να τα έχουν καλά με όλους. Και με τους προνομιούχους και με τους αδικημένους. Που νομίζουν πως μπορούν να «τετραγωνίσουν τον κύκλο». Και να ικανοποιήσουν διαμετρικά αντιτιθέμενα συμφέροντα. Δυστυχώς απέτυχαν παταγωδώς. Και ο πνιγμένος δεν σώζεται, εάν πιαστεί από τα μαλλιά του. 
Οι συνάδελφοι να σταθούν δίπλα σε αυτούς, που αποδεδειγμένα, εδώ και πολλά χρόνια, υπερασπίζονται με προσωπικές θυσίες, δεχόμενοι απειλές και ειρωνείες, τα συμφέροντα του μη προνομιούχου συναδέλφου. 
Του συναδέλφου, που βρίσκεται νυχθημερόν στο γραφείο του, παλεύοντας να βγάλει τον επιούσιο, μέσα σε συνθήκες γαλέρας.
Ο συνδυασμός μας δεν πρόκειται να προδώσει ποτέ την εμπιστοσύνη, τη στήριξη και την ψήφο αυτών ακριβώς των συναδέλφων. 
Σας ΣΤΕΛΝΩ ΘΕΡΜΟΥΣ ΑΓΩΝΙΣΤΙΚΟΥΣ ΚΑΙ ΣΥΝΑΔΕΛΦΙΚΟΥΣ ΧΑΙΡΕΤΙΣΜΟΥΣ. 
Λεωνίδας Αθανασάκης



